“ปริญญ์” นำทีมยื่นร้อง “ศบค.” เยียวยาธุรกิจบันเทิง – อาชีพอิสระ หลังเจอ “โควิด” กระทบอ่วม
“ปริญญ์ พานิชภักดิ์” นำตัวแทนผู้ประกอบการธุรกิจกลางคืน ธุรกิจบันเทิง และธุรกิจอิสระ เข้าร้องต่อ ศบค. หลังได้รับผลกระทบหนักจากโควิด-19 ทั้งสามระลอกนานกว่า 200 วัน
16 มิ.ย. 2564

นายปริญญ์ พานิชภักดิ์ รองหัวหน้าพรรคและหัวหน้าทีมเศรษฐกิจทันสมัย พร้อมด้วย นางดรุณวรรณ ชาญพิพัฒนชัย รองโฆษกพรรคประชาธิปัตย์ และนางสาวชมพูนุท นาครทรรพ ประธานคณะทำงานด้าน LGBTQs ของ รมว.กระทรวงพัฒนาสังคมและความมั่นคงของมนุษย์ นำตัวแทนผู้ประกอบการธุรกิจกลางคืน ธุรกิจบันเทิง และธุรกิจอิสระ อาทิ ร้านอาหารกลางคืน ฟิตเนส ธุรกิจคอนเสิร์ต อีเว้นท์ และร้านผับบาร์ เข้าพบพลเอก ณัฐพล นาคพาณิชย์ เลขาธิการสภาความมั่นคงแห่งชาติ (สมช.) และผู้อำนวยการศูนย์ปฏิบัติการ ศูนย์บริหารสถานการณ์โควิด-19 (ศบค.) เพื่อยื่นข้อเรียกร้องต่อรัฐบาล หลังได้รับผลกระทบหนักจากโควิด-19 ทั้งสามระลอกนานกว่า 200 วัน หวั่นธุรกิจไปต่อไม่ไหว
นายปริญญ์ กล่าวว่า สถานการณ์การแพร่ระบาดของโควิด-19 เป็นสิ่งที่ไม่มีใครอยากให้เกิดขึ้น แต่เมื่อมันเกิดขึ้นมาแล้ว เราต้องพยายามช่วยกันบาลานซ์ระหว่างงานด้านสาธารณสุขและการฟื้นฟูเยียวยาผู้ได้รับผลกระทบไปพร้อมกัน ซึ่งที่ผ่านมาเราต่างได้เห็นกลุ่มอาชีพธุรกิจกลางคืน ธุรกิจบันเทิง และอาชีพอิสระ ได้รับความเดือดร้อนและออกมาเรียกร้องกันมาสักพักแล้ว เพราะมาตรการของภาครัฐที่อยากจะควบคุมวิกฤตโควิด 19 ได้ทำให้ผู้ประกอบการธุรกิจเหล่านี้เจ็บตัว ทีมเศรษฐกิจทันสมัย พรรคประชาธิปัตย์จึงประสานพาตัวแทนผู้ประกอบการที่เกี่ยวข้องมาเข้าพบผอ.ศบค. เพื่อแบ่งปันมุมมองและเสนอข้อเรียกร้องต่อรัฐบาลอย่างตรงไปตรงมา และถ้าเป็นไปได้อยากเสนอแนะให้ศบค.เปิดโอกาสให้ประชาชนหรือตัวแทนผู้ประกอบการธุรกิจประเภทต่าง ๆ เข้าไปมีส่วนร่วมในการประชุมก่อนออกมาตรการใหม่ทุกครั้งด้วย เพื่อให้ประชาชนได้ร่วมแสดงความคิดเห็นอย่างสร้างสรรค์ และร่วมกันทำให้มาตรการของภาครัฐเป็นธรรมกับทุกฝ่ายมากขึ้น
ขณะที่ นายนนทเดช​ บูรณะ​สิทธิ​พร เจ้าของร้าน​ The​ Rock​ Pub​ ตัวแทนผู้ประกอบการ​ธุรกิจกลางคืน ธุรกิจ​บันเทิง​และธุรกิจอิสระ ได้เสนอข้อเรียกร้องต่อรัฐบาล ดังนี้
ด้านพลเอก ณัฐพล นาคพาณิชย์ กล่าวเพิ่มเติมว่า ศบค. ทราบดีถึงความเดือดร้อนของผู้ประกอบการ แต่มาตรการของภาครัฐที่ออกมา เกิดจากความเห็นชอบร่วมกันของทุกกระทรวงที่เกี่ยวข้อง เพราะการฟื้นฟูสถานการณ์ในช่วงการวิกฤตโวิด-19 ไม่ได้มีแค่ในแง่ของสาธารณสุขเพียงอย่างเดียว อย่างไรก็ตามศบค. พร้อมรับฟังปัญหาของทุกคน และหลังจากนี้จะพยายามหารือมาตรการช่วยเหลือ ให้ความเป็นธรรมที่ทำให้แต่ละฝ่ายได้รับผลกระทบน้อยที่สุด
โดยในวันนี้ นายปริญญ์  และทีมเศรษฐกิจทันสมัย พรรคประชาธิปัตย์ จะนำกลุ่มธุรกิจบันเทิง/กลางคืนและอาชีพอิสระเข้าพบ ดร.สาธิต ปิตุเตชะ รัฐมนตรีช่วยสาธารณสุข ก่อนที่จะนําคณะยื่นหนังสือต่อท่านประธานรัฐสภา นายชวน หลีกภัย อีกต่อไปในวันพรุ่งนี้เช้า